Фестивалхэр Хъыршыным и махуэшхуэ
Урысейм и махуэм, мэкъуауэгъуэм и 12-м, сыхьэт 11-м Псыкъелъэ цIыкIухэм (Шэджэм Ищхъэрэрэ Хъущтэ-Сыртрэ) щекIуэкIащ «Хъыршыным и махуэшхуэ» республикэ фестиваль зэIухар. Iуэхур зи жэрдэмри къызэзыгъэпэщари декоративно-прикладной гъуазджэм и IэпщIэлъапщIэхэмрэ цIыхубэ IэпэIэсэхэмрэ я «Уста» зэгухьэныгъэрщ.
Фестивалыр къыхэзылъхьахэм даIыгъащ Шэджэм район администрацэм, абы щэнхабзэмкIэ и управленэмрэ Шэджэм Ищхъэрэ къуажэ администрацэмрэ. Проектыр зыгъэхьэзырахэм я мурадыр щIэблэм я щIыналъэр фIыуэ ялъагъуу, республикэм ис лъэпкъхэм я щэнхабзэ хъугъуэфIыгъуэхэм пщIэ хуащIу, лIэщIыгъуэкIэрэ къахьэса цIыхубэ художественнэ IэпщIэлъапщIагъэр, декоративно-прикладной гъуазджэр, щэнхабзэр, къэрэшей-балъкъэр лъэпкъхэм я хабзэхэр яджыну, ахэр яхъумэну, зрагъэужьыну къыхураджэнырщ. Апхуэдэу фестивалыр къызэзыгъэпэщахэм зыхуагъэувыжа къалэныр цIыхубэм щIыналъэм и тхыдэмрэ щэнхабзэмрэ гулъытэ хурагъэщIынырщ, я къежьапIэхэм, къэралым цIэрыIуэ щыхъуа балъкъэрхэм я лъэпкъ шхыныгъуэм - хъыршыным - хагъэгъуэзэнырщ. Проектым и къалэн нэхъыщхьэр - къызэрыгуэкI махуэхэм, махуэшхуэхэм япщэфI лъэпкъ шхыныгъуэхэр, хъыршыныр, зэрагъэхьэзыр щIыкIэхэр яхъумэну къыхураджэнырщ, хьэщIэм хуащIу щыта лъэпкъ хабзэхэр хэIущIыIу ящIынырщ.
Зэхыхьэм щагъэнэIуащ пщафIэ IэнатIэм зэфIэкI щызиIэхэр, балъкъэр хъыршыныр нэхъыфIу зыгъэхьэзырхэр. Псом хуэмыдэу зэхыхьэм гулъытэ хэха щыхуащIащ лъэпкъхэм я зэхущытыкIэхэмрэ щIыналъэхэм яку дэлъ зэпыщIэныгъэхэмрэ гъэбыдэным. Махуэшхуэм ирагъэблэгъащ гуп щхьэхуэхэмрэ цIыху зырызхэмрэ: балъкъэр хъыршыныр Iэзэу зыпщэфIхэр, Iуэхум фIыуэ хэзыщIыкIхэр, а шхыныгъуэр фIыуэ зылъагъухэр. Конкурсым и программэм хэтащ пщафIэ IэщIагъэ зиIэхэр, илъэс зыбжанэ хъуауэ а лэжьыгъэм пэрытхэр, лъэпкъ джэгухэр, шхыныгъуэхэр, цIыхубэ художественнэ IэпэIэсагъэр, декоративно-прикладной гъуазджэр фIыуэ зылъагъухэр.
Урысейм и махуэм ирихьэлIэу къызэрагъэпэща фестивалыр щIэщыгъуэу икIи гукъинэжу екIуэкIащ. Балъкъэр хъыршыныр Iэзэу зыпщэфIхэм я зэфIэкIыр зэхыхьэм щагъэлъэгъуащ.

ТЕКIУЖЬ Заретэ.
